Masyarakat kang sawatara wektu mangertèni Setya Novanto kang tansah éndha nalika bakal dipriksa KPK banjur padha uluk rembug manéka warna. Jusri Palubuhu saka Jakarta Defensive Driving Consulting (JDDC) awèh katrangan menawa nilik saka kaanan mobil Fortuner sawisé cilaka, banteré tunggangan mau ora punjul saka 20 km/jam. Panduga iki dhedhasar saka lampu ngarep kang ora pecah lan airbag kang ora mlembung. Déné racaké "airbag" bakal otomatis mlebung menawa nabrak kanthi kecepatan sadhuwuré 20 km/jam. Nanging dhèwèké uga ora nampik menawa sanajan ora sepira banter nanging kedadéan iku bisa gawé tatu kang abot tumrap penumpang kang ana ing larikan mburi.